Argumentarea oportunităţii aderării Republicii Moldova 
la cel de-al treilea Protocol la Acordul General privind privilegiile şi imunităţile Consiliului Europei (Paris, 02.09.1949),
adoptat la Strasbourg la 6 martie 1959

Cel de-al treilea Protocol la Acordul General privind privilegiile şi imunităţile Consiliului Europei a fost adoptat în scopul definirii regimului legal al proprietăţii, activelor şi operaţiunilor Băncii de Dezvoltare a Consiliului Europei (BDCE). Astfel, acesta consacră personalitatea juridică a Băncii şi prevede anumite imunităţi, excepţii de la plata taxelor pentru proprietatea şi activele băncii, inviolabilităţi pentru clădirile, localurile şi arhivele acesteia. La fel, în baza acestuia, Banca va fi exonerată de taxele vamale, interdicţiile şi restricţiile la importul şi exportul articolelor necesare pentru activitatea sa oficială. În acelaşi context, organele de conducere a Băncii şi membrii acestora vor beneficia de anumite privilegii şi imunităţi prevăzute în mod concret în Protocol. 

Aspectul politic. Republica Moldova a devenit membru al Consiliului Europei (CoE) la 13 iulie 1995, prin ratificarea Statutului Consiliului Europei (Londra, 05.05.1949). La 02.10.1997 RM a aderat la Acordul General cu privire la Privilegiile şi Imunităţile Consiliului Europei (Paris, 02.09.1949), şi la Protocolul adiţional la acesta (Strasbourg, 06.11.1952). Banca de Dezvoltare a Consiliului Europei (BDCE) datează din 1956, când Consiliul Europei, a înființat Fondul Consiliului Europei de Restabilire pentru Refugiaţii Naţionali şi Excedentele de Populaţie în Europa. În 1994 Fondul şi-a schimbat numele în Fondului de Dezvoltare Socială al Consiliului Europei, devenind ulterior Banca de Dezvoltare a Consiliului Europei în 1999. Aderarea RM la Protocolul dat va confirma intenţia respectivă, exprimată de către statului nostru anterior, şi va consolida cooperarea cu instituţia financiară în cauză.
Aspectul normativ. La 1 aprilie 1998 RM a devenit membru al BDCE, prin aderarea la Statutul Fondului de Dezvoltare Socială al Consiliului Europei, în baza Hotărârii Parlamentului Nr. 1532 din 25.02.1998. Hotărârea respectivă prevede, totodată, intenţia RM de a adera la cel de-al treilea Protocol la Acordul General privind privilegiile şi imunităţile Consiliului Europei, precum şi acordarea pînă la aderare, a regimului juridic ce decurge din Protocolul menţionat, bunurilor materiale, proprietăţii şi operaţiunilor Fondului, precum şi acordarea statutului juridic ce decurge din acest Protocol. Astfel, cadrul juridic naţional prevede deja acordarea BDCE a regimului prevăzut de Protocolul propus. În acelaşi timp, obligaţia de aderare rezultă, şi din prevederile articolului III, punctul d din Statutul BDCE. Prevederile tratatului în cauză nu contravin legislaţiei RM, precum şi altor tratate la care statul nostru este parte.
Aspectul organizatoric. Aderarea la Protocolul în discuţie nu necesită înfiinţarea unor structuri noi sau modificarea vreunei structuri existente. Totodată, privilegiile şi imunităţile acordate prin acest tratat BDCE sunt similare celor acordate deja de către RM Consiliului Europei, precum şi altor organizaţii internaţionale. Aderarea la acest Protocol va contribui la facilitarea cooperării cu această instituţie financiară.
Aspectul financiar. Protocolul nu presupune efectuarea unor cheltuieli directe de către statele membre. Totodată, tratatul prevede excepţii de la plata taxelor pentru proprietatea şi activele băncii, pentru tranzacţiile şi operaţiunile referitoare la împrumuturile contractate de către Bancă. La fel, instituţia va fi exonerată de toate taxele vamale, interdicţiile şi restricţiile la importul şi exportul articolelor necesare pentru activitatea sa oficială. 
Aspectul economic. Asistenţa oferită de către BDCE contribuie în multiple modalităţi la dezvoltarea economică a ţării noastre. Banca finanţează în Republica Moldova proiecte în diverse domenii: reconstrucţia şi renovarea Spitalului Clinic Republican, construcţia locuinţelor sociale pentru păturile vulnerabile ale populaţiei, construcţia a unui nou penitenciar în Chişinău etc. În aceste condiţii, acordarea de privilegii şi imunităţi instituţiei în cauză va facilita activitatea acesteia în ţara noastră, ce va avea un impact pozitiv asupra asistenţei oferite. 
Aspectul temporal. Conform art. 17 din Protocol, statele ce devin membre ale Băncii după ce semnarea Protocolului a avut loc, pot accede la acest tratat prin depunerea unui instrument de aderare la Secretarul General al CoE. Aderarea intră în vigoare la data depunerii instrumentului respectiv.
În contextul celor enunţate, în vederea consolidării şi facilitării cooperării statului nostru cu Banca de Dezvoltare a Consiliului Europei şi realizării obligaţiilor asumate anterior, MAEIE consideră oportună aderarea RM la cel de-al treilea Protocol la Acordul General privind privilegiile şi imunităţile Consiliului Europei şi propune spre examinare proiectul de legii de aderare la acest tratat.

Iulian GROZA
Viceministru al Afacerilor Externe şi Integrării Europene